

Centrum múzejnej komunikácie SNM
Vajanského nábr. 2, P.O. BOX 13, 810 06 Bratislava 16

+421 2 204 69 109; e-mail: zuzana.vasaryova@snm.sk

 www.snm.sk

Tlačová správa, 19. október 2023, Bratislava

Insight

Výstava Ašota Haasa v SNM

Slovenské národné múzeum v spolupráci s vizuálnym umelcom Ašotom Haasom otvorili
vo štvrtok 19. novembra 2023 výstavu Insight, ktorá predstavuje výber z aktuálnej tvorby

multimediálneho vizuálneho umelca Ašota Haasa. Výstava bude pre verejnosť sprístupnená v sídelnej budove SNM v Bratislave od 20. októbra 2023 do 4. februára 2024.

Výstava v Slovenskom národnom múzeu je inšpirovaná rezidenčným pobytom umelca, ktorý v minulom roku absolvoval v Slovenskom inštitúte v Jeruzaleme. Prináša imaginatívne diela ovplyvnené geniom loci svätého mesta so všetkým jeho bohatstvom, spiritualitou, ako aj kombináciou rozličných vierovyznaní ľudí tam žijúcich. Slovenský výtvarník ruského pôvodu nenútenou obrazotvornosťou podnecuje osobné prežívanie a kreovanie vlastných naratívov, čím nadväzuje na stále sa rozvíjajúci vlastný program. „Navnímať objekty, prostredníctvom ktorých vyjadrujem svoje impresie, si vyžaduje vnútorne spomalenie a upriamenie pozornosti na množstvo drobných detailov, ktoré sú výsledkom zložitého autorského kódovania a vyhodnocovania dát. Zvuková vrstva výstavy uvádza zároveň návštevníka do hladiny alfa a navodzuje mu pocit uvoľnenia a pokojný stav vedomia,“ prezradil Ašot Haas, autor výstavy.

Výstavný projekt je koncipovaný ako tmavá, intímna a zároveň intenzívna scenéria, z ktorej útrob vystupujú nové umelecké série. Premiéru má figurálna kompozícia, ktorá je apropriáciou sochy Michelangelovho Dávida. Haas ho dynamizuje, otáča o 360 stupňov a vzniká výrazná formálna deformácia a symbolika neúnavnej snahy o dosiahnutie nedosiahnuteľného. Výstava takisto prezentuje nový cyklus šiestich kusov diamantov, ktoré odkazujú na izraelské bohatstvo a obchod. Autor sa ponoril do histórie vzniku diamantov a inšpiroval sa najdokonalejšiu verziou brúsenia, ktorú prepočítal a vytvoril belgický dizajnér a technik Marcel Tolkowsky (1899 – 1991). Prostredníctvom skenovania tolkowského briliantov vytvoril vlastné verzie, ktoré pretavil do optického skla a pokoval vákuovou technológiou. Rovnako ponúka
aj autorsky signifikantné svetelné objekty – lineárne kruhové motívy, reprezentujúce priestory neznámych sakrálnych kupol či vibrujúce abstraktné reliéfne kresby z plexiskla, ktoré nás vťahujú do spirituálneho sveta neviazaného na konkrétnu vieru.

Tvorba Ašota Haasa stavia na základoch technologických a materiálnych experimentov, výsledkom ktorých sú signifikantné abstraktné motívy, pracujúce s repetíciami a variáciami základných geometrických tvarov. Hoci sa plne opiera o dejiny umenia, ozveny op-artu, abstraktného geometrizmu či minimalizmu, práve digitalizácia a využitie poznatkov z priemyselnej výroby a technologických a materiálnych inovácií v kombinácii s fyzikálnymi a matematickými zákonmi vytvárajú funkčné spojenia, ktoré sú v našom prostredí jedinečné.

Umelecké diela – závesné obrazy, reliéfne maľby či svetelné inštalácie, sú vyjadrením množstva drobných detailov, ako sú zmeny farebných odtieňov a hrúbky línií, drobné posuny a rozstupy medzi geometrickými útvarmi, dehumanizované artefakty, ktoré vďaka nepatrným zmenám a expresívnym „nedokonalostiam“ nadobúdajú organický charakter v prirodzenom kontraste s technologickým aspektom ich vzniku.

„Svetelné objekty Ašota Haasa svojou originálnou vnútornou geometriou vytvárajú pozoruhodný kontrast s historizujúcim interiérom sídelnej budovy SNM a návštevníkom tak jedinečným spôsobom sprostredkujú mágiu vnútorného sveta umelca v celej jeho hĺbke,“ doplnil Branislav Panis, generálny riaditeľ SNM.

Mediálni partneri SNM

 